**Cristos a înviat**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cristos mântuitorul din morţi a înviat,

Şi fruntea-i ca un soare,

Lucind peste popoare,

Fiori de nemurire în lume a-mprăştiat.

Cristos, zeul credinţei, ieşit-a din mormânt!

Ş-a sa reînviere

Ne-arată că nu piere

Dreptatea, şi credinţa, şi adevărul sfânt!

Cristos e viu! Ca dânsul, o! voi ce suferiţi

În lanţuri de robie,

Curând la viaţa vie

Din umbra tristă-a morţii veţi fi cu toţi ieşiţi!

Polonie strivită sub aprigul picior

A tiraniei crude,

Curaj! în cer s-aude

Un imn de re-nviere, un glas prevestitor.

Curaj! Deschizând astăzi a veşniciei porţi,

Mântuitorul vine,

Polonie, spre tine,

Să te ridice falnic cu dânsul dintre morţi!